L-Avukat tad-Deputat Parlamentari Laburista Rosianne Cutajar qal m'hemm l-ebda ċans li jintlaħaq ftehim fil-kawża ta' libell kontra l-awtur Mark Camilleri. Il-Qorti semgħet kif dan ġara minħabba li l-awtur kompla jikteb tweets kontra Cutajar. F'Ottubru li għadda, Cutajar fetħet il-kawża ta' libell, minħabba li skontha Camilleri għamel "dikjarazzjonijiet malafamanti" dwarha fil-ktieb A Rent Seeker's Paradise. Fil-ktieb tiegħu Camilleri allega li Cutajar kellha relazzjoni intima mal-akkużat bl-assassinju ta' Daphne Caruana Galizia, Yorgen Fenech. Rosianne Cutajar tiftaħ kawża ta' libell kontra Mark Camilleri Minkejja li l-ewwel seduta ta' din il-kawża saret l-Erbgħa, l-awtur baqa' ma deherx quddiem il-Qorti. F'Diċembru li għadda, Camilleri ma nstabx mill-Qorti minkejja diversi attentati biex tintbagħat notifika għandu ħalli jkun jaf li għandu jidher quddiem il-Maġistrat. Minħabba f'hekk hu kien irrappreżentat mill-kuraturi tal-Qorti. Il-Qorti kienet innotat li n-notifika ma waslitx għand Camilleri minħabba li m'għadux jgħix f'Malta. Mark Camilleri m'għadux jgħix Malta wara li naqas milli jidher fil-Qorti Minn dakinhaar, il-Qorti rnexxielha tibgħat notifika f'indirizz ieħor. B'reazzjoni għal dan, permezz tal-avukati tiegħu, Camilleri sostna li dak li kiteb kien ibbażat fuq fatti, u li din hi l-opinjoni onesta tiegħu. Camilleri żied jgħid li dak li kiteb ma kkawżax ħsara lil Rosianne Cutajar. Mistoqsi dwar jekk kienx hemm ċans għal soluzzjoni amikevoli, l-avukat Edward Gatt saħaq li n-numru ta' tweets li kiteb Camilleri bl-intenzjoni li jinsultaw u jisfidaw lill-Membru Parlamentari, ifisser li dan mhuwiex possibbli. B'risposta għall-istqarrija, l-avukati ta' Camilleri qalu li hu għandu d-dritt li jitkellem. Il-Qorti qalet li se tibda tisma' l-provi, u tibda x-xhieda ta' Cutajar, fis-seduta li jmiss, li se ssir f'Marzu. L-Avukat Mark Vassallo qiegħed jidher ukoll għal Rosianne Cutajar. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook